b'\n_START_ARTICLE_\nBrazil\xc5\xb3 mastifas\n_START_SECTION_\nKilm\xc4\x97 ir paskirtis\n_START_PARAGRAPH_\nLabai ai\xc5\xa1ki brazil\xc5\xb3 mastifo ir bladhaundo giminyst\xc4\x97: tos pa\xc4\x8dios odos rauk\xc5\xa1l\xc4\x97s, jautri uosl\xc4\x97 ir kiti pana\xc5\xa1\xc5\xabs po\xc5\xbeymiai. Jo prot\xc4\x97viai portugal\xc5\xb3 ir ispan\xc5\xb3 buvo atve\xc5\xbeti \xc4\xaf Piet\xc5\xb3 Amerik\xc4\x85. Tuo metu Piet\xc5\xb3 Amerikoje kry\xc5\xbeminant sunkius dogus, mastifus ir bladhaundus, buvo siekiama i\xc5\xa1vesti veisl\xc4\x99, kuri gal\xc4\x97t\xc5\xb3 patikimai saugoti galvij\xc5\xb3 bandas, b\xc5\xabti sargu namams ir \xc5\xa1eimai._NEWLINE_Brazilijoje brazil\xc5\xb3 mastifus veis\xc4\x97 ir augino kaip sarginius \xc5\xa1unis bei med\xc5\xbeioklei. Jis turi labai ger\xc4\x85 uosl\xc4\x99 ir i\xc5\xa1likus\xc4\xaf med\xc5\xbeiokl\xc4\x97s instinkt\xc4\x85. _NEWLINE_Dabartiniais laikais auginamas kaip \xc5\xa1eimos \xc5\xa1uo, saugantis namus ir turt\xc4\x85. Jokiu b\xc5\xabdu negalima skatinti brazil\xc5\xb3 mastifo kaip "apsaugininko" instinkto, nes jis ir taip labai stiprus.\n_START_SECTION_\nI\xc5\xa1vaizda\n_START_PARAGRAPH_\nTai stiprus ir raumeningas \xc5\xa1uo. Patin\xc5\xb3 \xc5\xabgis ties gogu 65-75 cm, kali\xc5\xb3 60-70 cm. Patin\xc5\xb3 svoris ma\xc5\xbeiausiai 50 kg (gali siekti 70 kg), kali\xc5\xb3 - ma\xc5\xbeiausiai 40 kg. _NEWLINE_Kailis trumpas, lygus, priglud\xc4\x99s, vienspalvis arba dry\xc5\xbeuotas, snukis - juodas (kaip juoda kauk\xc4\x97). Baltos d\xc4\x97m\xc4\x97s toleruojamos, bet gali b\xc5\xabti tik ant kr\xc5\xabtin\xc4\x97s, leten\xc5\xb3 ir ant uodegos galiuko. Ausys nukabusios, didel\xc4\x97s, storos, V formos ir pla\xc4\x8dios prie pagrindo.\n_START_SECTION_\nCharakteris ir elgesys\n_START_PARAGRAPH_\nBrazil\xc5\xb3 mastifas labai prisiri\xc5\xa1a prie savo \xc5\xa1eimininko ir gali b\xc5\xabti puikus sarginis \xc5\xa1uo pastatams ir gyvuli\xc5\xb3 fermoms saugoti, ta\xc4\x8diau sprendimus priima savaranki\xc5\xa1kai. Jo duslus lojimas girdimas labai toli ir labai charakteringas \xc5\xa1iai veislei. _NEWLINE_Brazil\xc5\xb3 mastifai yra bebaimiai \xc5\xa1unys, labai saugo savo teritorij\xc4\x85 ir ar\xc5\xa1iai puola svetimus \xc5\xa1unis. \xc5\xa0iai veislei ypa\xc4\x8d b\xc5\xabdinga greita reakcija \xc4\xaf gr\xc4\x97sm\xc4\x99: jei \xc5\xa1uo pajus, kad jo \xc5\xa1eimininkui gresia pavojus, jis \xc5\xbeaibi\xc5\xa1kai puls galim\xc4\x85 prie\xc5\xa1\xc4\x85. Tod\xc4\x97l \xc5\xa1uo turi b\xc5\xabti pratinamas prie svetim\xc5\xb3 \xc5\xbemoni\xc5\xb3, kad nepasitik\xc4\x97jimas jais ma\xc5\xbe\xc4\x97t\xc5\xb3, ta\xc4\x8diau \xc4\xafgimto "apsaugininko" instinkto panaikinti nepavyks. _NEWLINE_Brazil\xc5\xb3 mastifui reikia labai daug erdv\xc4\x97s namuose ar sode, o jos tr\xc5\xabkumas gali sukelti agresij\xc4\x85.'